Floorball-klub forlænger med Andreas Glad, der sidste sæson blev kåret som årets spiller.

Efter den bedste sæson i klubbens historie, der blandt har budt på dansk mesterskab, pokal guld og vinder af den Nordjyske Idrætspris 2016 er BFC Vendsyssel Hot Shots klar til en ny sæson. Det sker med ny træner, en spillertrup med gamle og nye ansigter og ikke mindst med fortsat deltagelse af årets spiller i Dansk Floorball 2015/2016, Andreas Glad. - Jeg har valgt at forlænge med BFC Vendsyssel Hot Shots, først og fremmest fordi jeg har haft tre fantastiske år i klubben, der er altid styr på tingene omkring holdet, og altid et godt sammenhold mellem spillerne i truppen, siger Andreas Glad.